देवदह क्षेत्रका एक दर्जन बढी स्थानमध्ये उत्खनन गरिएको पहिलो स्थानमै बुद्धकालीन अवशेषहरू फेला परेपछि यसलाई बुद्ध मावलीका रूपमा प्रमाणित गर्न र थप प्रमाण खोज्न बलियो आधार बनेको पुरातत्त्वविद् तथा पुरातत्त्व विभागका अधिकृत प्रकाश दर्नालले बताए । 'भेटिएका वस्तु कति वर्ष पुराना हुन् भन्ने अध्ययन गरी यसबाट पनि बुद्ध मावली पहिचानमा धेरै प्रमाण जुट्नेछन्,' उनले भने, 'नेवारीमा लेखिएको शिला लेखको लिपि अध्ययनपछि पनि केही खुल्ने छ ।' फेला परेका पुरातात्त्विक वस्तुको सामान्य अवलोकनबाट पनि गुप्तकाल अघिका संरचना रहेको पुष्टि गर्न सकिने पुरातत्त्व अधिकृत दर्नालले बताए ।
